Димчо Дебелянов
Разяжда гърдите ми кървава рана…

chitanka.info

Разяжда гърдите ми кървава рана,

отпущат се в немощ ръце…

А в целия свят ти едничка остана

най-скъпа за мойто сърце…

Дойди, успокой ме, дойди — утеши ме,

нерадостен път ме сломи;

сияние дневно е твоето име,

а моето — нощни тъми…

Живота бездушен ме люто измами,

крилата ми светли скова

и с клетви и вопли сред пропастни ями

наведох аз горда глава.

А някога слънчевий блясък обичах,

сънувах победни борби

и в страстно безумье се страстно увличах

сред екнали бойни тръби.

Но рано сподвиха ме скърби без име,

нерадостен път ме сломи;

дойди — успокой ме, дойди — утеши ме,

ден дай ми в среднощни тъми.

Че зее в гърдите ми кървава рана,

отпущат се в немощ ръце,

а в целия свят ти едничка остана

най-скъпа за мойто сърце.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.